|  |  |
| --- | --- |
|  | МИНИСТЕРСТВО НА ТРУДА И СОЦИАЛНАТА ПОЛИТИКА  **ЦЕНТЪР ЗА РАЗВИТИЕ НА ЧОВЕШКИТЕ РЕСУРСИ**  **И РЕГИОНАЛНИ ИНИЦИАТИВИ** |



**Д О К Л А Д**

**по чл. 22, ал.2 от НОМИОВ**

**ЗА**

**ЦЯЛОСТНА ПРЕДВАРИТЕЛНА ОЦЕНКА НА ВЪЗДЕЙСТВИЕТО НА**

**проект на Методика за оценка на социалната добавена стойност, произведена от предприятие съгласно чл. 7, т. 1 и §7 от Заключителни разпоредби на**

**Закона за предприятията на социалната и солидарна икономика**

СОФИЯ

февруари 2019 г.

**СЪДЪРЖАНИЕ**

ВСТЪПЛЕНИЕ

А. ИЗПОЛЗВАНА МЕТОДОЛОГИЯ ЗА ИЗВЪРШВАНЕ НА ЦЯЛОСТНАТА ПРЕДВАРИТЕЛНА ОЦЕНКА НА ВЪЗДЕЙСТВИЕТО

1. ОПРЕДЕЛЯНЕ НА ОБХВАТА НА НАСТОЯЩАТА ОЦЕНКА НА ВЪЗДЕЙСТВИЕТО
2. НИВО НА АНАЛИЗ В ОЦЕНКАТА ЗА ВЪЗДЕЙСТВИЕ
3. МЕТОДИ И ИЗТОЧНИЦИ ЗА СЪБИРАНЕ И АНАЛИЗ НА ИНФОРМАЦИЯ

Б. ЦЯЛОСТНА ПРЕДВАРИТЕЛНА ОЦЕНКА НА ВЪЗДЕЙСТВИЕТО

Раздел I

Описание на проблемите и въпросите, които се уреждат с проекта на нормативен акт

Раздел II

Заинтересовани страни

Раздел III

Целите, които се поставят при регулирането на обществените отношения с проекта на нормативен акт, по конкретен и измерим начин, с времеви график за постигането им

* + - СТРАТЕГИЧЕСКА ЦЕЛ
    - ОПЕРАТИВНИ ЦЕЛИ:

Раздел IV

Възможните варианти за постигане на заложените цели, както и описание на варианта „Без действие"

Раздел V

Количествено и качествено измерение на всички значителни икономически и/или социални, и/или екологични въздействия най-малко за следващите три години, водещи до разходи, включително директни, за заинтересованите страни, за отделни икономически и социални сектори и/или групи предприятия - за една година, в левове и/или в други мерни единици, позволяващи съпоставяне за всеки вариант по Раздел IV

Раздел VI

Количествено и качествено измерение на всички значителни икономически и/или социални, и/или екологични въздействия най-малко за следващите три години, водещи до ползи, включително директни, за заинтересованите страни, за отделни икономически и социални сектори и/или групи предприятия - за една година, в левове и/или в други мерни единици, позволяващи съпоставяне за всеки от вариантите по Раздел IV

Раздел VII

Промяна на административната тежест по отношение на заинтересованите страни за всеки от вариантите по Раздел IV, включително в случай на нови регулаторни режими и регистри.

Раздел VIII

Описание на негативните (разходите) и положителните (ползите) въздействия за всяка от заинтересованите страни, за всеки от вариантите по Раздел IV

Раздел IX

Сравнение на вариантите въз основа на изчисленията и данните по Раздел V-VIII

Раздел X

Обобщение на резултатите от проведените консултации по раздел V, включително на основните въпроси, приетите предложения и обосновка за неприетите становища и предложения на заинтересованите страни.

Раздел XI

Препоръчителен вариант и обосновка към него въз основа на сравнението на вариантите

Раздел XII

Препоръчителен срок за извършване на последваща оценка на въздействието.

ВСТЪПЛЕНИЕ

Във връзка с изпълнението на управленската програма на Министерския съвет, както и Програмата и целите на Българското председателство на Съвета на Европейския съюз, Министерският съвет разработи и внесе, а 44тото Народно събрание прие Закон за предприятията на социалната и солидарна икономика (ЗПССИ), обнародван в ДВ. Бр. 91/ 2.11.2018 год.

Съгласно редица текстове на закона Министърът на труда и социалната политика следва да изготви и приеме Методика за оценка на социалната добавена стойност, която да се използва за определяне на произведената социална добавена стойност от субектите на социалната и солидарна икономика и за целите на регистрационния процес по придобиване статут на социално предприятие.

Като взе предвид необходимостта от обективни анализи и ясни предварителни оценки на въздействието за разработване проект на Методика за оценка на социалната добавена стойност МТСП разработи настоящата цялостна предварителна оценка на въздействието.

За да бъде постигната тази цел, бяха извършени следните дейности:

**Първа група дейности** - разработена бе методология за изготвянето на цялостна предварителна оценка на въздействието.

При разработването на методологията бяха съобразени принципите на Закона за нормативните актове, изискванията на „НАРЕДБА за обхвата и методологията за извършване на оценка на въздействието“, Ръководството за изготвяне на оценка на въздействието на законодателството (РМС № 549/2014), както и установените добри практики при подготовката на предварителни оценки на въздействие на законодателството.

**Втора група дейности -** при изготвянето на предварителната оценка на въздействие бяха следвани посочените процедурни етапи:

* Определяне на обхвата на оценката на въздействието;
* Събиране на информация и консултиране със заинтересованите страни;
* Идентифициране на икономическите и социални последици от оценяваните законодателни решения;
* Изготвяне на доклад с оценката на въздействието и резюме на доклада с оценката на въздействието.

При изпълнението на тази група дейности бяха взети предвид :

* Националната концепция за социална икономика, приета с протоколно решение на Министерския съвет по т. 2 от Протокол № 13 от заседанието на Министерския съвет на 4 април 2012 ,
* План за действие по социална икономика 2018 - 2019 г. приет с Решение № 151 на МС от 15.03.2018 г.]
* Закон за предприятията на социалната и солидарна икономика, приет от Народното събрание на 18.10.2018 г., обн. ДВ, бр. 91 от 02.11.2018г.

както и редица други нормативни и управленски актове.

* Програмата за управление на Правителството на Република България за периода 2017-2021 г.
* Стратегически план на Министерство на труда и социалната политика 2017-2021 г.;
* Оперативен план на Министерство на труда и социалната политика за 2019г.
* „Предложени подходи за измерване на социалното въздействие в законодателството и практиката на ЕК“, 2014 г. - резултат от работата на Работната група по въпросите на социалната икономика и социалното предприемачество към ЕК и опита на други страни членки – Италия, Германия, Румъния;
* опита на Европейската мрежа за социалните предприятия за трудова интеграция (WISE) в измерване на социалното въздействие „Овластяване на хората чрез социално предприемачество за създаване на по-силно общество“

**Трета група** дейности - проведени срещи и разговори, изследване на становищата относно очакването и разбирането на представители на заинтересованите групи към възможните подходи и решения.

**А. ИЗПОЛЗВАНА МЕТОДОЛОГИЯ ЗА ИЗВЪРШВАНЕ НА ЦЯЛОСТНАТА ПРЕДВАРИТЕЛНА ОЦЕНКА НА ВЪЗДЕЙСТВИЕТО**

1. ОПРЕДЕЛЯНЕ НА ОБХВАТА НА НАСТОЯЩАТА ПРЕДВАРИТЕЛНА ОЦЕНКА НА ВЪЗДЕЙСТВИЕТО

Настоящата предварителна оценка на въздействието изследва ефектите от изготвяне на проект на Методика за определяне на социалната добавена стойност на предприятията на социалната и солидарна икономика от гледна точка на разходите, ползите и рисковете, свързани с такава нова нормативна уредба.

Заедно с това оценката на въздействието има за цел да изследва влиянието на проект на Методика:

- върху интересите на огромен брой български граждани, посочени в ЗПССИ, които да бъдат подкрепени в създаването на тяхната заетост, тъй като вече имат статут на: а) хора с трайни увреждания; б) продължително безработни лица, които имат право на месечна социална помощ; в) лица до 29-годишна възраст, които нямат предходен професионален опит; г) деца, настанени извън семейството, включително след прекратяване на настаняването им; д) безработни лица над 55 години, които са регистрирани в дирекция „Бюро по труда"; е) лица, които отглеждат деца с трайни увреждания; ж) лица, изтърпели наказание лишаване от свобода за срок, не по-кратък от 5 години, ако краят на наказанието е настъпил през последните три години от постъпването на работа; з) лица със зависимост към алкохол или наркотични вещества, преминали успешно лечебна или психосоциална рехабилитационна програма през последните две години преди постъпването на работа, което се удостоверява чрез документ, издаден от лицата, при които е проведено лечението или психосоциалната рехабилитация; и) бездомни лица; к) чужденци, получили закрила в Република България през последните три години от постъпването им на работа; л) лица, получили статут на специална закрила по реда на законодателството за борба с трафика на хора; м) лица, пострадали от домашно насилие по смисъла на [Закона за защита от домашното насилие](javascript:%20NavigateDocument('ЗК_2005_144002'););

- върху средата, в която ще бъдат реализирани правата на групите лица, посочени в ЗПССИ;

- върху пълноценното взаимодействие между централната и местните изпълнителни власти и организациите на предприятията на социалната и солидарна икономика.

- върху капацитета на социалните предприятия да привличат инвестиционен и потребителски интерес.

Настоящата оценка на въздействието е фокусирана върху следните въпроси:

* Същност и мащаб на темата;
* Най-силно заинтересовани страни от темата;
* Основни цели, които трябва да се поставят, за да се утвърди социалната и солидарна икономика и социалното предприемачество в страната;
* Основните варианти на действие за постигане на тези цели;
* Вероятните икономически, социални и екологични въздействия на всеки от вариантите.

1. НИВО НА АНАЛИЗ В ОЦЕНКАТА ЗА ВЪЗДЕЙСТВИЕ

При изготвянето на настоящата оценка на въздействие са взети предвид следните аспекти на политическата значимост на проект на Методика, предвидена в чл. 7 т. 1 и в §7 на Заключителни разпоредби на ЗПССИ. :

* Предложението отнася ли се до стратегически и/или годишни приоритети на държавата?
* Има ли пресечни точки между няколко области на обществения живот?
* Има ли нещо особено спорно или противоречиво в предложения проект на Методика и кой може да го оспори?
* Има ли предложението особена важност в междуинституционален контекст?

При изготвяне на настоящата оценка бяха определени следните най-значими въздействия на предложените нормативни решения, на които бе обърнато специално внимание:

* Въздействия в икономическата област;
* Въздействия в социалната област;
* Въздействия върху основни права на гражданите;
* Въздействия върху определени сектори на икономиката;
* Въздействия върху бизнеса;
* Въздействия върху определени социални групи от населението.

III. МЕТОДИ И ИЗТОЧНИЦИ ЗА СЪБИРАНЕ И АНАЛИЗ НА ИНФОРМАЦИЯ

При изготвяне на настоящата оценка, бяха идентифицирани и анализирани значителни обеми от информация от следните източници:

* Народно събрание (протоколи от заседания в пленарна зала; протоколи от заседания на постоянни комисии);
* Европейска комисия (регламенти, становища, РГ, анализи);
* Европейски парламент (резолюции, становища);
* Европейски икономически и социален комитет (становища, предложения);
* Министерски съвет (нормативни актове, стратегии, програми, протоколи от заседания);
* Министерства (проекти на нормативни актове, мотиви, доклади, становища, анализи);
* Икономически и социален съвет (становища);
* Представителни работодателски и синдикални организации (анализи, становища, позиции, предложения);
* Неправителствени организации и съюзи на такива организации (становища, позиции, предложения);
* Предприятия от социалната и солидарна икономика

По време на изготвянето на настоящата предварителна оценка на въздействието, бяха обработени и анализирани следните видове информационни източници - научни становища, информация от съществуващите електронни бази данни, електронни платформи и мрежи, становища и интервюта на представители на държавни органи, на заинтересованите страни и на признати външни експерти.

В хода на изготвянето на настоящата оценка на въздействието,бяха проведени и консултации под формата на работни групи и интервюта с цел проучване мнението на представители на някои от заинтересованите страни. С провеждането на тези консултации се целеше идентифицирането на целите и вариантите на действие, на доизясняване на становищата на заинтересованите страни, сравнение на вариантите, оценката на разходите и ползите и т.н.

**Б. ЦЯЛОСТНА ПРЕДВАРИТЕЛНА ОЦЕНКА НА ВЪЗДЕЙСТВИЕТО**

**Раздел I**

**Описание на проблемите и въпросите, които се уреждат с проекта на нормативен акт**

Въпросите, които ще се уреждат с проект на Методиката по чл. 7, т. 1 от ЗПССИ засягат нов тип отношения, урегулирани чрез ЗПССИ, който е изцяло нов закон. Във връзка с очакваните значителни последици за обществените отношения чрез обособяването на нов сектор в икономиката е необходима цялостна оценка на въздействието, която ще позволи да се оценят ефектите за широк кръг заинтересовани страни в стопанския и нестопанския сектор, както и по отношение на различни области на развитие.

Социалната и солидарната икономика е механизъм, насочен към промяна на социално-икономическата система и извежда различна парадигма на развитие. Тя се основава на реципрочност и солидарност, създавайки условия за нарастваща взаимосвързаност между индивидуалните и колективните интереси.

ЗПССИ създава необходимите условия социалната и солидарна икономика да се реализира под форма на предприемачество, подчинено на следните принципи:

1. преимущество на социалните пред икономическите цели;

2. сдружаване в обществена и/или колективна полза;

3. публичност и прозрачност;

4. независимост от органите на държавната власт;

5. участие на членовете, работниците или служителите при вземане на управленски решения

Постигането на целите и принципите на социалната и солидарна икономика поставя въпроса за необходимостта от намирането на адекватно решение в Методика за определяне на измерима социална добавена стойност на тази комплексна и многопластова проблематика със социално-предприемаческа специфика.

Проект на Методиката, заложена в Закона за предприятията на социалната и солидарна икономика би бил подзаконов нормативен акт, издаден от отговорната за изпълнението институция, който ще регламентира начинът на за определяне на социална добавена стойност от предприятия с хибридна природа, което е необходимо условие за вписване в регистъра на социалните предприятия, както и възможност за ефективно разходване на публичния ресурс, повишаване доверието на потребители и инвеститори в същността на социалните предприятия и цялостно подобряване на обективните критерии при реализацията и насърчаването на политиката по социална икономика и социално предприемачество в страната.

За извършване на аналитично обследване на необходимостта от изготвяне на Методика за оценка на социалната добавена стойност на предприятията от Социалната и солидарна икономика трябва да се отчитат следните обстоятелства: моделните специфики на социалните предприятия - техните характеристики, обхват, цели, дейност, същност. Основна характеристика и специфика на тези предприятия е тяхната хибридна форма, която следва да намира отражение в Методиката. Тези предприятия отдават преимуществено значение на социалните пред икономическите си цели – особено при подбор на персонала и разпределение на положителните финансови резултати. Проект на Методика следва да отчита още:

* значимостта им за макроикономическите, търговските и социалноикономическите показатели;
* обективните затруднения, които възпрепятстват развитието на субектите на социалната и солидарна икономика и дават отражение върху социалната и икономическата им добавена стойност: ограничен административен и управленски капацитет, недостатъчна степен на институционализация, дефицит на обществена информираност и доверие по отношение на спецификите на социалните предприятия, техният бизнес модел и социални цели, недостатъчен инвестиционен интерес и доверие към тяхната дейност и други аспекти, които формират тяхната конкурентоспособност и устойчивост;
* значимостта на приноса на социалните предприятия по отношение на подобряването на достъпа до заетост, придобиване или усъвършенстване на професионалната квалификация, повишаване на жизнения стандарт на лица от уязвими групи, социално включване и самостоятелен начин на живот, устойчиво регионално развитие, екология и др.;
* стартиралият процес на изграждане на единна цялостна система от правила, свързана и съобразена с принципите на социалната и солидарна икономика, както и с условията, организацията и реда, при които социалните предприятия, като нейни основни субекти, функционират и си взаимодействат с държавата и общините;
* елиминирането на риска от деформация на статистическите данни чрез въвеждането на формални критерии и процедурни правила, съгласно Закона за предприятията на социалната и солидарна икономика, по отношение на регистрацията на социалните предприятия в регистър на социалните предприятия. Статистическите данни за социалните предприятия имат определящо значение за публичната и инвестиционна политика, отчитането на тяхната обществена полезност, изграждането на потребителско доверие и други фактори за развитие;

• поставеното начало на уреждане на отношенията на социалните предприятия с другите участници в стопанския и нестопанския сектори с приемането на ЗПССИ Чрез създаването на сертифицираща/точково-базирана процедура, която удостоверява наличието на измерима социална добавена стойност, произтичаща от дейността на социалните предприятия ще се засилва потребителското и инвестиционното доверие към стоките и услугите, произведени от социални предприятия, както и възможности за въвеждане на насърчителни мерки за стимулирано развитие и ефективно постигане на социален просперитет чрез предприемаческа дейност.

По обща оценка на заинтересованите страни, на управленските структури, отговорни за решаването на тези въпроси, както и на независимите експерти, новата правна уредба съответства на очакванията за постигане на целите за приобщаване и социално включване на лицата от посочените в ЗПССИ уязвими групи в дейността на социалните предприятия, като се отчитат специфичните потребности, произтичащи от тяхното състояние и от съществуващите бариери.

Правителството, в изпълнение на своята управленска програма, приема за необходимо и целесъобразно при разработването на Методиката да търси и даде отговор на голяма част от предложенията на социални предприемачи и техните организации, както и на общности, изразяващи интересите на различните уязвими групи лица, посочени в ЗПССИ.

Чрез ЗПССИ и Методиката по чл. 7, т,1 ще се преодоляват следните идентифицирани слабости на досегашния начин на решаване на проблемите на социалните предприятия:

* Спекулативно, в смисъла на непроверимо/непрозрачно използване на наличието на социална възвръщаемост от предприятия и въвеждането на отделни елементи на практики, противоречащи на принципите на лоялната конкуренция.
* Често проявяващата се формалност при определяне на конкретните мерки за подкрепа; това се дължи на липсата на обективно измерима добавена стойност, която да бъде основа и обосновка за конкретни мерки за подкрепа, както и за целенасочено развитие на политиката в тази област.
* Липса на необходимата мотивация в местните власти за активно включване в решаването на проблемите на социалните предприятия;
* Недостатъчно използване на възможностите за широко привличане на самите общности, включващи представители на уязвимите групи, изброени в ЗПССИ

Имайки предвид опита на водещите страни в ЕС по отношение на развитието на социалната и солидарна икономика, както и генералния принцип на развитие на ЕС чрез развитие на регионите, в проект на Методика ще се продължи заложената в ЗПССИ визия за насърчаване развитието на капацитета на социалните предприятия.

Реализирането на този подход ще доведе до следните резултати:

* Създадени предпоставки на системно ниво, всяко социално предприятие, което има нужда от подкрепа, да я получи на основата на обективно измерена социална добавена стойност;
* От гледна точка на държавата индивидуализираното предлагане на подкрепа е условие за качество и ефективност на предприятията на социалната и солидарна икономика;
* От гледна точка на държавата идентификацията на социалното въздействие, базирана на конкретни социално-икономически индикатори позволява разгръщането на политиката и нейното планиране;
* Повишаване на видимостта на социалнопредприемаческата специфика пред потребители, инвеститори, доброволци;
* Засилване на конкуренцията, основана на социалното въздействие.

Тази визия на Методика безспорно ще увеличи ангажираността на управленските субекти извън централната власт, и ще даде отражение при формирането на техните бюджети. Така новата уредба поетапно ще даде приоритет на принципа на децентрализацията, което помага за идентифицирането и решаването на регионалните измерения на проблемите.

Какви са основните предимства на подхода на ЗПССИ, които ще бъдат отразени в проекта на Методика:

Първо. Възприемането на този нов подход в проект на Методика ще даде възможност за материализацията на „социалния капитал“ като производствен фактор и продукт, с което ще повиши социално-отговорното поведение на всички стопански субекти; .

Второ. Постигането на много по-голяма прецизност при оценката за наличието на законовите предпоставки за признаване на статут на социално предприятие от съответен клас на даденото предприятие – заявител.

Трето. Упражняването на много по-ефективни и фокусирани инструменти при оказване на необходимата подкрепа за развитието на конкретното социално предприятие;

Четвърто. Постигане на значително по-добър ефект относно използването на социалните предприятия за трудовата реализация, образование, обучение, квалификация и професионално ориентиране на лицата от уязвимите групи, визирани от ЗПССИ.

Какви задачи свързани с партньорството и диалога между структурите на изпълнителната власт и заинтересованите лица от уязвимите групи от хора се цели да бъдат решавани в хода на разработване на проект на Методика?

* Очакван положителен ефект от прилагането на Методика ще е нейния принос в преодоляването на създаденото впечатление в обществото, че съществуващите възможности за институционален диалог между изпълнителната власт и уязвимите групи се реализират формално и не водят до решаване на натрупани проблеми.
* Очакван положителен ефект от прилагането на МОСДС ще е нейния принос в преодоляването на създаденото впечатление в обществото, че съществуващите възможности за интеграция на уязвими лица и тяхното благосъстояние са неефективни, освен чрез финансово подпомагане от страна на държавата.
* Овладяване на една от основните причини за натрупаните дефицити през последните години при реализирането на възможностите на социалната и солидарна икономика - осезаемия недостиг на систематизирана специализирана и статистическа информация за социалните предприятия. Това се дължи до голяма степен на непознаване на същността на социалните предприятия и слабата им популярност и разпознаваемост в обществото, недостатъчна застъпеност в образователните програми в средното и висшето образование. Отчитането им на принципа на самоопределяне в НСИ е ненадежден метод за набиране на систематизирана и обективна статистическа информация, което се отразява на определянето на добавената им стойност. Освен това определили се по този начин, социалните предприятия могат да бъдат открити в почти всички институционални сектори, което допълнително затруднява получаването на систематизирана информация. С приемането на Методика би се преодоляло затруднението, да се набави обективна, систематизирана, специализирана информация, включително и за добавената им стойност, която се явява част от информационното обезпечаване на социалната и солидарна икономика.

Допълнителен положителен ефект в средносрочен план се очаква да бъде постигнат и чрез насърчаване на бизнеса да инвестира в създаването на различни видове социални предприятия.

Наличието на произведена социална добавена стойност, определена чрез Методика е условие по текущия процес по вписване на кандидата в Регистъра на социалните предприятия. Именно вписването в Регистъра на социалните предприятия, е правното и фактическо основание за предприемане на необходимите действия за предоставяне на конкретни подкрепящи мерки въз основа на исканията на съответното социално предприятие.

Промяната в модела и разширяването на средствата за подкрепа за социалните предприятия създаде предпоставки и провокира засилен диалог и комуникация между представителите на държавните институции и всички заинтересовани страни за информиране и обсъждане на новите възможности, тъй като голяма част от тях все още остават непознати.

Чрез Методика за определяне на социалната добавена стойност ще е необходимо да се преодолее едно от най-сериозните „бели петна“ в процеса – липсата на систематизирана информация за социалните предприятия, относно тяхното икономическо състояние, статуса на наетите лица от уязвими групи, тяхната квалификация, образователна степен, лични възможности за социално приобщаване, професионална реализация, социално-икономически статус, демографски данни и др., както на макроравнище, така и на макроравнище. Методиката ще подкрепи създаването на необходимия институционален капацитет, чрез който може да бъде събрана, предоставяна и използвана пълна информация за броят и социално-икономическия профил на социалните предприятия. Уредбата на Методиката ще създава условия за осигуряването на единна публично оповестена и достъпна информация за социалните предприятия, както и анализ на техния напредък, ефективност, ефикасност и въздействие, с което ще се преодолее един многогодишен системен проблем.

Налице са необходимост и усилия за радикална промяна и в подхода на предоставяне на информация.

Какви проблеми ще бъдат решени от новата политика за публичност, която ще се инструментализира чрез Методиката съгласно чл. 7, т. 1 от ЗПССИ?

Прилагайки възприетия в ЗПССИ подход проектът на Методика ще реализира два нови типа публичност.

Първата ще е свързана със задълбочена обществена дискусия с разширено участие на директните потребители, експерти, доставчици, представители на хората с увреждания и на другите уязвими групи, държавни и осигурителни институции и др.

Вторият вид публичност ще е необходимо да съпроводи тестването и въвеждането на новите процеси, правила и нормативна база. Целта е да информира и подготви всички участници в процесите за новия модел и за новите правила. Особено полезно и управленски оправдано в това отношение би било възприемането на подхода на „пилотно въвеждане“.

**Раздел II**

**Заинтересовани страни**

Разработването, приемането и прилагането на проект на Методика за определяне на измерима социална добавена стойност, предвидена в ЗПССИ ще предполага отчитането на интересите на различни заинтересовани страни, тяхната роля и място в процеса на утвърждаване на социалната и солидарна икономика в страната.

Това са както структури на централната и местна изпълнителна власт, така и субектите на социалната и солидарна икономика, неформални групи, съществуващи като мрежи с различни форми и без определена юридическа форма (неформални групи) и др. Те са идентифицирани на база анализ на традиционните икономически дейности, осъществявани от самоопределили се субекти на социалната и солидарна икономика в България, както и на база юридическата форма на организациите от социалната и солидарна икономика Сред идентифицираните са следните заинтересовани страни:

* Най-пряко заинтересовани от проекта на Закон за социалната икономика са МТСП и МИ, както и второстепенните изпълнители към тях - АСП, АХУ, АЗ. Към държавните институции може да се причислят още и МФ поради взаимовръзката между социална възвръщаемост и устойчивост и финансиране на социалния модел в страната.
* областните и общински администрации – поради изключително високата активност на предприятията от социалната и солидарна икономика на местно равнище;
* Националният статистически институт – има съществена роля във връзка с извеждането на социалните предприятия в единен цялостен институционален сектор;
* финансиращи организации като търговски банки; лизингови компании; микрофинансиращи институции (като се изключват доставчици на потребителски кредити); публични или частни организации, предоставящи гаранции.
* Гражданският сектор чрез неправителствените организации, развиващи бизнес модели, доставчиците на социални услуги, заинтересовани по отношение развитието на социално предприемачество;
* Социалните партньори – участват в разработването на политиката по социална и солидарна икономика;
* Национални и европейски управленски структури с отговорност по разработването на политики в областта на социалната и солидарна икономика;
* Европейски и международни организации и асоциации на и за социалните предприятия и социалната и солидарна икономика - по този начин субектите на социалната и солидарна икономика в България ще намерят своето място и съотнасяне към вече обособените и признати такива на европейско равнище.
* Участниците в социалната икономика, както и всички граждани и организации, които могат да бъдат пряко или косвено заинтересовани доколкото имат досег с дейността на субектите на социалната икономика.

Необходимо е да се отбележи, че е практически невъзможно да се посочи конкретен брой заинтересовани страни, тъй като се касае за широк кръг от физически и юридически лица, чието изброяване е обективно невъзможно.

Практически всички заинтересовани страни в хода на извършване на оценката и при разработване на проекта на Методика препоръчваха създаването на условия и среда за бързо разработване на нов модел на информационно обслужване и статистика за процесите, свързани с идентифицирането, управлението и решаването на проблемите на социалните предприятия.

**Раздел III**

**Целите, които се поставят при регулирането на обществените отношения с проекта на нормативен акт, по конкретен и измерим начин, с времеви график за постигането им**

**СТРАТЕГИЧЕСКА ЦЕЛ:**

**Стратегическата цел, която ще се постигне с проекта на Методиката е повишаване на прозрачността и ефективността при реализацията на заложените в ЗПССИ цели, чрез идентифицирането и признаването на специфичните деривати от дейността на социалното предприятие, тяхното обвързване с правилата и процедурите на вписване, заличаване и насърчаване ще допринесе за създаване на правни условия за развитие и изграждането на партньорски мрежи, приобщаващи към социалноикономическата сфера по-голям брой граждани и конвенционални бизнес оператори. Създаване на условия за развитието на социалните предприятия насочени към постигане постепенното обособяване и развитие на стопански отрасъл, който се характеризира преимуществено със социална насоченост и чиято основна цел е генериране на положителна социална добавена стойност по посока заетост и социално включване на уязвими групи от населението.**

С разработването и приемането от Министерския съвет на Методика ще се доизгради нова правна рамка, която ясно постави фокуса върху насърчаване развитието на социалната и солидарна икономика. Методиката, предмет на настоящата оценка, е много важна, съществена част от действащата от началото на м. май 2019 год. нормативна уредба, която урежда инструментариума за обективизация на социалния принос/въздействие и индикатори, които да послужат на настоящи и бъдещи социални предприемачи за развитие на специфичен бизнес-ориентиран, но със значимо социално влияние модел

**Близо 2% от БВП на страната следва да бъде постигнат до 2021г.[[1]](#footnote-1) чрез дейността на предприятия от социалната и солидарна икономика.**

За да бъде постигната тази цел чрез Методиката ще се инструментализира процеса по индивидуализация и ще се даде видимост на социалната възвръщаемост на базата на количествени и качествени индикатори. Констатираните резултати ще имат ефект както по отношение на управлението на икономическата, така и по отношение на социалната дейност/цел на предприемачите, което ще повиши конкуренцията помежду им като естествен регулатор на секторната конкурентоспособност. За постигането на стратегическата цел се отчита важността на:

* + ОП “Развитие на човешките ресурси” 2014 – 2020. В нея **социалната и солидарна икономика е изведена в отделен Инвестиционен Приоритет 4**: „Насърчаване на социалното предприемачество и на професионалната интеграция в социалните предприятия и насърчаване на социалната и солидарна икономика с цел улесняване на достъпа до заетост“ в рамките на Приоритетна ос 2: „Намаляване на бедността и насърчаване на социалното включване”, с отделен ресурс от 15 000 000 лв. за реализацията на схема: Развитие на социалното предприемачество;
  + Разработените финансови инструменти по ОП РЧР 2014-2020, чиято цел е да се подпомогне стартирането на самостоятелна стопанска дейност и предприемачеството чрез предоставяне на достъп до финансов ресурс под формата на следните финансови инструменти.
* Микрокредитиране – 52,8 млн.лв. (вкл. 23 млн. лв. за социални предприятия)
* Гаранции за кредити – 17,2 млн.лв.

Стратегически, този сектор разполага с потенциала да променя коренно социално-икономическата среда, едновременно като залага на икономически напредък и на по-справедливо в социално отношение към обществото.

**ОПЕРАТИВНИ ЦЕЛИ:**

* Изграждане на система от индикатори за мониторинг на ефекта от дейността на социалните предприятия като задължително условие за получаването на статут на социално предприятие, регистрирано в Регистър на социалните предприятия, съгласно ЗПССИ.
* Включване на максимално голям брой предприятия в процеса по определяне на социалната добавена стойност чрез Методиката
* Ясно разписани правила за мониторинг, които да позволяват обективна и прозрачна оценка.
* Въвеждането на инструментариум, който може да се ползва при изграждане на адекватна статистическа отчетност, отразяваща спецификите на социалните предприятия.
* Създаване на необходимите условия за ефективно прилагане на процедурите по регистрация и достъпността до насърчителните мерки, предвидени в ЗПССИ
* Наличие на подкрепяща рамка за повишаване на ефективното провеждане и развитие на социалното предприемачество по посока заетост, включване на уязвими групи лица и повишаване общия обем на инвестиционен оборот в устойчивост на социални модел.

Идентифициране на потенциала и дефицитите в социалнопредприемаческата сфера. Методиката ще допринесе за реализирането на поставените цели по посока по-добро взаимодействие между държавата и социалните предприятия, между заинтересованите страни в областта на социалната икономика в страната. Ще се постигне ясно идентифициране на социалните предприятия от останалите стопански субекти, ясно и точно посочване на техните характеристики, възможностите им за участие на пазара и генериране на икономическа и социална добавена стойност. По този начин те ще бъдат лесно разпознаваеми сред останалите участници в стопанския живот на страната, както и ще имат възможност да излязат на международния пазар като си сътрудничат и се кооперират със социални предприятия от други страни. Чрез правното им регламентиране ще бъде ясно и възможно тяхното целенасочено финансиране чрез публични и частни източници, както чрез публично-частно партньорство.

**Раздел IV**

**Възможните варианти за постигане на заложените цели, както и описание на варианта „Без действие"**

1. Вариант 0 - Без действие:

Във връзка с изпълнението на управленската програма на Министерския съвет, както и Програмата и целите на Българското председателство на Съвета на Европейския съюз, Министерският съвет разработи и внесе, а Парламентът прие Закон за предприятията на социалната и солидарна икономика (ЗПССИ), обнародван в ДВ. Бр. 91/ 2.11.2018 год.

Съгласно чл. 7 т. 1 и § 7. от Заключителни разпоредби на ЗПССИ, Министърът на труда и социалната политика издава методика за определяне на социалната добавена стойност. Министерският съвет следва да приеме Правилник за прилагането на Закона за предприятията на социалната и солидарна икономика (ППЗПССИ). Методиката следва да спомогне за постигането на неговите цели в рамките на определения обхват, а именно „Законът урежда обществените отношения, свързани със социалната и солидарна икономика, видовете субекти и мерките за тяхното насърчаване, както и условията и реда за дейността на социалните предприятия.“ както и „Законът има за цел да насърчи развитието на социалната и солидарна икономика като стопански отрасъл със специални правила за:

1. подобряване на достъпа до заетост и обучения за придобиване или усъвършенстване на професионалната квалификация с цел повишаване на жизнения стандарт на лицата по чл. 7, т. 4;

2. създаване на условия за оказване на подкрепа на лицата по чл. 7, т. 4 за социално включване и самостоятелен начин на живот;

3. намаляване на социалното неравенство и за устойчиво териториално развитие.

Неприемането на Методиката, на практика ще блокира новото национално законодателство в областта на социалната и солидарна икономика, което бе създадено с изключителните усилия от всички заинтересовани страни, като няма да се създадат предвидените правила за предоставянето на статут на социално предприятие и достъп до определените в ЗПССИ насърчителни мерки, които според чл. 17 се прилагат след вписване в регистъра на социалните предприятия. Според ЗПССИ социалните предприятия могат да бъдат клас А и клас А+ като придобиването на клас е обвързано с покриването на изрични условия. Съгласно чл. 7 и чл. 8 е необходимо предприятията да произвеждат социална добавена стойност, измерима по Методика, издадена от Министъра на труда и социалната политика. Вариантът „Без действие“ ще забави прилагането на политиката в областта на социалната икономика по ясно разписани правила на функциониране и взаимодействие със заинтересованите страни, а е възможно и да задълбочи последиците от правно необезпечените и неразписаните до момента такива.

Непредприемането на действия ще означава и лишаване на социалните предприятия от редица нови и неприлагани в страната мерки за целенасочена подкрепа, от страна на централната и местна власт.

Непредприемането на действия би довело до ситуация, при която редица предприятия и организации биха се обозначили като социално предприятие, основно с цел финансова облага, без по същество да бъдат такива. Изключително важен етап за тяхното развитие е признаването им като социални предприятия на основата на ясно и конкретно разписани индикатори, които да установят доверие, прозрачност и предвидимост както за предприятията, така и за потребителите и инвеститорите на техните стоки и услуги.

Непредприемането на действия би могло да доведе до риск от неизпълнение на заложените в Управленската програма приоритети и цели, свързани с развитието на сектора на социалната и солидарна икономика. Съществува риск от забавяне създаването на благоприятна среда – правна, статистическа, информационна и др., която да допринесе за техния растеж и напредък. Възможни са финансови загуби под формата на нереализирани приходи в бюджета и по отношение на социалните предприятия и тяхната конкурентоспособност.

Вариант 1 – Изготвяне на проект на Методика за определяне на социалната добавена стойност на предприятията на социалната и солидарна икономика. Всички заинтересовани страни изразяват общата позиция, че за постигане на нова съвременна уредба на насърчаване на социалните предприятия е необходим инструмент за оценка въз основа на индикатори. Такава е и позицията на ЕК, която сформира изрична работна група за изготвянето на насоки при въвеждането на инструменти за мониторинг и оценка на социалната възвръщаемост.

Методиката ще регламентира надграждането на съществуващия информационен капацитет чрез взаимосвързаност с разработването и поддържането на единна информационна система от бази данни – Регистър на социалните предприятия. Целта е да се гарантира, че наличната информация за състоянието и развитието на предприятията от социалната и солидарна икономика е точна и пълна на национално ниво, както и с цел осъществяване на мониторинг на провежданите от социалните предприятия дейности в обществен интерес и съгласно държавната политика в тази област.

С приемането на Методиката ще се доизгради новия модел на идентифициране, вписване и заличаване на социалните предприятия от Регистъра на социалните предприятия. Точното, конкретно и детайлно регламентиране на процеса на вписване, отчитайки социалната възвръщаемост е предпоставка за създаване на система, която отчита моделните специфики на социалните предприятия, техния капацитет и възможности за функциониране, води и до регламентиране на тяхната дейност, обхват и цели, позволява аналитично обследване на системните дефицити и пълноценното им пазарно приобщаване. Това е изключително важно с оглед организиране, набиране и предоставяне на законово съобразна статистическа и аналитична информация относно социалните предприятия и техните параметри, което има значение за идентифициране на техния принос за повишаване на БВП, както и за по-доброто социално приобщаване на уязвими групи в обществото. Така набраната информация ще послужи за целите на мониторинга, както и за целите на използване на обозначението „Продукт на социално предприятие“. Този процес е обвързан с ползването на наименованието „социално предприятие“. За целите на Закона произведените стоки или предоставяните услуги от социалните предприятия ще могат да бъдат обозначени със сертификатна марка - „Продукт на социално предприятие“. По този начин ще се постигне заложеното в Закона за предприятията на социалната и солидарната икономика отличаване на тези различни по своята същност стопански субекти, което води до тяхното признаване, по-добро разпознаване и приложението на насърчителните мерки, които се съдържат в ЗПССИ.

Проведено през 2014 г. от НСИ статистическо изследване на принципа на самоопределянето – посочва самоопределили се 4800 социални предприятия в страната (от тях 2 194 предприятия с нестопанска цел и 2 526 нефинансови предприятия) Очакваният ръст за период от следващите три години при наличието на изрична законодателна рамка, **включително и методика за оценка на социалната добавена стойност**, която да насърчи функционирането на този икономически модел и да подобри взаимовръзките с институциите, с инвеститорите, с потребителите, с гражданите и други заинтересовани страни, е около 30% при различен коефициент на растеж между количествени и качествени показатели.

По данни на НСИ броят на заетите в самоопределилите се като социални предприятия надхвърля 36 000 души или малко над 1% от общия брой на заетите през 2017 г. Видно е, че България може да осъществи напредък предвид общоевропейските данни от заетите в социалната и солидарна икономика – около 6,5%. Една значима част от заетите/наетите в българските предприятия са представители на уязвими групи като лица с увреждания, родители на деца с увреждания, лица с ниска степен на образование и ниска професионална квалификация, бежанци и други. Отделно от приноса в сферата на заетостта анализът на наличните практики показва множество инициативи, свързани с преодоляване на неравенствата, повишаване жизнения стандарт, професионалната квалификация, както и инициативи за регионално сближаване.

Методика, която ще определи социалната добавена стойност би била инструмент за отчитане на техния реален принос, както и за обосноваване на конкретни мерки в тази област.

В своята голяма част субектите на социалната и солидарна икономика и социалните предприятия отчетени чрез НСИ на принципа на самоопределянето спадат към категория малки и средни предприятия. Тяхното насърчаване чрез социалното предприемачество и прилагането на ЗПССИ ще допринесе за тяхното икономическо развитие и ще разшири влиянието, което те оказват върху икономическата структура и заетостта. Достигането на дела на социалната и солидарна икономика чрез предприемачество до 2% от БВП на практика ще доведе до засилване участието на МСП в икономическия оборот и ще създаде условия за реализация на нереализирания социално-икономически и интеграционен потенциал. При изготвяне на проекта ще се отчетат мерките за намаляване на административната и регулаторна тежест като в същото време ще се използват техники за разходване на публичния ресурс при условията на прозрачност и въз основа на конкретни и измерими индикатори за възвръщаемост на разходваните публични ресурси или за привличането на социални инвестиции чрез предприемачество и социалноикономически мрежи.

При разработването на правилник за прилагане на ЗПССИ, на основание чл. 10 ал. 1 от закона за предприятията на социалната и солидарна икономика се определят правила, които да обезпечат възможностите за оценка на произведената социална добавена стойност при условията на електронно и безплатно подаване, използвайки възможностите, които се предоставят от Закон за електронното управление и други свързани нормативни актове. Оценителната процедура не предполага събиране на такси или налагане на допълнителна тежест за социалните предприятия относно исканата и предоставяната информация. Възможна е интеграцията в рамките на софтуерния продукт на алгоритъм за обработка на информацията, което ще автоматизира голяма част от дейностите.

Чрез проекта на Методиката ще бъде създадена среда, която да благоприятства функционирането на нов модел за защита на правата и интересите на уязвимите групи лица, включително и на лицата с увреждания и на техните семейства, осигуряващ тяхното приобщаване и социално включване чрез заетост в социалните предприятия.

Чрез Проект на Методиката ще се предложи модел за идентификацията на социалните предприятия сред самите социални предприятия, спрямо конвенционалния икономически оператор, а неговото приложение ще бъде извършено в рамките на иновативна електронна система и по електронен път както и чрез представяне на информацията за наличие на заложените индикатори на хартиен носител. По този начин ще се предостави възможно най-облекчен подход за включване на предприятията в обхвата на действие на ЗПССИ и достъп до насърчителните мерки. В Методиката следва да се уредят общи положения, процедура и критерии за определяне на социалната добавена стойност.

**Като се ръководим от представените аргументи, препоръчваме реализирането на вариант № 1, тъй като с него се постигат описаните по-горе цели и желани ефекти**.

**Раздел V**

**Количествено и качествено измерение на всички значителни икономически и/или социални, и/или екологични въздействия най-малко за следващите три години, водещи до разходи, включително директни, за заинтересованите страни, за отделни икономически и социални сектори и/или групи предприятия - за една година, в левове и/или в други мерни единици, позволяващи съпоставяне за всеки вариант по Раздел IV**

Предвижда се осъществяването на дейностите, заложени по Методиката да бъде в рамките на бюджета на изпълняващата институция, предвид което, проектът няма да доведе до необходимост от допълнителни финансови и други средства, необходими за прилагането на новата уредба. Приложимостта зависи основно от разработването на функционална онлайн платформа – регистър, която дейност е включена в рамките на бюджетните средства за развитие на политиката по социална и солидарна икономика в МТСП и за реализацията, на която са необходими по предварителни разчети до 25 000 лева без ДДС, включващи разработване на регистър и гаранционната му поддръжка.

При изпълнение на Вариант 1, разходите за осъществяване на дейностите няма да доведат до необходимост от допълнителни финансови средства за държавния бюджет по смисъла на чл. 35, ал. 1, т. 4, б. „б“ от Устройствения правилник на Министерския съвет и на неговата администрация.

При изпълнение на Вариант 1 няма да се създадат задължения от финансов характер за предприятията, които попаднат в обхвата на приложението на ЗПССИ и Методиката.

Във финансово изражение очакванията са за реализиране на ползи:

* Повишаване на конкурентоспособността и пазарен дял на предприятията, произвеждащи социална добавена стойност и възможности за подобряване ефективността на социалната им дейност и цел, което да доведе до положителни ефекти върху социалната и осигурителна система в страната.
* Подобряване на условията за провеждане на политика по насърчаване на социалните предприятия без да се ангажират финансови ресурси за предоставяне на държавна помощ под формата на субсидии или данъчни облекчения.
* При изпълнение на вариант 0 се очаква разходите да бъдат същите като предвидените при вариант 1, но няма да се наблюдават ползите от реализирането му.
* При изпълнение на вариант 0, ще се запази съществуващата несигурност по отношение на социалната възвръщаемост на социалните предприятия и дейностите по ЗПССИ в значителна степен няма да могат да бъдат реализирани. Описаните ползи, валидни за реализация на вариант 1 няма да могат да се реализират. Това ще доведе до изоставане в прилагането на политиката по социална икономика и практически ще затрудни процеса на стартиралата реформа в областта на новите обществени отношения, характерни за тази нова „икономика“.

**Раздел VII**

**Промяна на административната тежест по отношение на заинтересованите страни за всеки от вариантите по Раздел IV, включително в случай на нови регулаторни режими и регистри.**

С проекта на Методиката ще се заложи модел за определяне на произведената социална добавена стойност на предприятията съгласно чл. 7, т. 1 от ЗПССИ. С проекта на Методика ще се гарантира, че наличната информация за състоянието и развитието на предприятията от социалната и солидарна икономика е точна и пълна на национално ниво, както и с цел осъществяване на мониторинг на провежданите от социалните предприятия дейности в обществен интерес и съгласно държавната политика в тази област.

По-голямата част от процеса ще е автоматизиран, комуникацията ще се осъществява по електронен път, а процесът цялостно ще се впише в обичайните практики за получаване на допълнителни права, които оказват положително влияние върху признаването и разпознаването на специфична предприемаческа същност, достъпна за всяка правноорганизационна форма.

ЗПССИ не предвижда такси за обработка на документи, за достъп до информацията в базите данни или друг вид финансова тежест.

Проекта на Методика не предвижда нови регулаторни режими.

**Раздел VIII**

**Описание на негативните (разходите) и положителните (ползите) въздействия за всяка от заинтересованите страни, за всеки от вариантите по Раздел IV**

**При вариант 0 - без действие**, непредприемането на действия за въвеждане в правния мир на проекта на Методика би означавало, че няма да се отговори на необходимостта от:

* ясно регламентиране на правилата, по които социалните предприятия ще се регистрират и съответно функционират;
* предоставяне на конкретни насърчителни мерки, необходими на социалните предприятия, за да разгърнат своя потенциал и да участват равноправно в стопанския живот на страната наред с предприятията от конвенционалния бизнес;
* стимулиране на единния пазар и конкурентоспособността на предприятията от социалната и солидарна икономика.

По отношение на заинтересованите страни не се очакват ползи:

* няма да се изградят условия за цялостна система, която да даде възможност на социалните предприятия да разгърнат своя потенциал;
* няма да са ясни правилата, по които социалните предприятия ще влизат в правни взаимоотношения с държавата и местните органи на управление.
* Няма да се създаде инструмент, облекчаващ инвестиционната активност, насочена към предприятия със значимо социално въздействие.

**При вариант 1, с приемането на проекта на Методика** ще се осигури възможност за методично определяне на социалната добавена стойност, пир съобразяване с моделните характеристики на социалните предприятия чрез конкретни измерими индикатори от икономическо и социално естество. Ще се отчете значимостта на социалните предприятия за макроикономическите, търговските и социалноикономическите показатели

Ще се отговори на очакванията и разбирането на заинтересованите страни за прилагане в националната политика на насоките и резултатите от проведени дейности, инициирани от ЕК и неправителствения сектор в България и в ЕС в областта на измерване на социалната добавена стойност

По отношение на заинтересованите страни:

* насочване вниманието на финансиращи организации към конкретен правен субект и възможност да базират своята оценка освен върху неговата капиталова резултативност, но и върху реализирания социален ефект от дейността;
* координирано и целенасочено развиване на политиката по социална икономика,
* регламентиране на правилата за насърчаване и стимулиране на социалните предприятия;
* не се предвиждат негативи за заинтересованите страни;
* разходите няма да надхвърлят очаквания положителен ефект;
* Стимулиране на конкурентоспособността на предприятията от социалната и солидарна икономика и единния пазар в рамките на ЕС.

стимулиране на социално-отговорна култура на потребление и съответна предприемаческа култура на производство на стоки и услуги, основана на постигане на висока социална добавена стойност.

**Раздел IX**

**Сравнение на вариантите въз основа на изчисленията и данните по Раздел V-VIII**

Предвид гореизложеното, както и с оглед на липсата на възможност за извършване на точно остойностяване на разходите и ползите по отношение на предложените варианти, не е възможно да бъде представен точен количествен разчет. Препоръчително е въвеждане на вариант 1, предвид очакваното по-високо ниво на ефективност и с цел оптимално постигане на целите на ЗПССИ.

С приемането на Методика, съществуващата практика на функциониране на социалните предприятия в България ще бъде правно регламентирана в детайли и подобрена. Икономическият потенциал при наличието на изградена екосистема за насърчено развитие на социалната и солидарна икономика и по специално на социалните предприятия достига до близо 2% от БВП при брой на наетите/заетите лица около 6,5 %. Наличието на нормативно устройство на социалните предприятия е градивен елемент от тази правна, икономическа и социална инфраструктура, която е необходима за постигането на заявените резултати.

Изследванията на чуждестранния опит сочат, че социалната и солидарна икономика е общопризнат модел на съчетаване на солидарност, на общностен и личен икономически и социален интерес в обществените отношения, а социалните предприятия имат съществена роля за изграждане на алтернативна икономика, създаване на заетост, гарантиране на правата, разширяване на индивидуалната и колективна осведоменост за настоящите социални и икономически процеси и други.

Въвеждането на Вариант 1 е напълно реалистична възможност Република България да отговори на необходимостта от правно регламентиране на социалната и солидарна икономика и нейните основни субекти – социалните предприятия, така както е посочено в Съобщението на комисията до Европейския парламент, Съвета, Икономическия и социален комитет и Комитета на регионите, Брюксел, 25.10.2011 г., COM(2011) 682 окончателен – „Инициатива за социално предприемачество“. Въвеждането в правния мир на понятието социално предприятие, определянето на възможностите за взаимодействие със другите субекти в областта на социалната икономика ще даде възможност за по-добро целенасочване на политиката по социална икономика и по-добро разпознаване на социалните предприятия от страна на други заинтересовани национални и международни заинтересовани страни. Политиката ще се основава на обективни индикатори за резултативността и ефектите, което ще позволи въвеждането на различни и съвременни подходи на отчетност на рентабилността от извършваните публични инвестиции в субектите на социалната и солидарна икономика.

С проекта на Методика за оценка на социалната добавена стойност ще се подготви и основата за предприемане на последващи действия по статистическото признаване на социалните предприятия, което е изключително важно за определяне на обхвата и приноса им за повишаване на БВП.

При въвеждането на вариант 0 основните елементи на екосистемата на социалната и солидарна икономика ще останат в състоянието на разпокъсаност и със слабо влияние върху тяхната конкурентоспособност и социално въздействие.

**Раздел X**

**Обобщение на резултатите от проведените консултации по раздел V, включително на основните въпроси, приетите предложения и обосновка за неприетите становища и предложения на заинтересованите страни.**

Министерство на труда и социалната политика прилага трайно установена политика на отворен диалог с всички заинтересовани страни.

Със заповед на Министъра на труда и социалната политика за развитието на политиката по социална икономика е създадена междуведомствена работна група по социална икономика[[2]](#footnote-2) с участието на 37 представители на различни институции и организации, които представляват различна компетенция и различни социални и/или икономически интереси. Междуведомствената работна група „предлага, обсъжда и дава становища за законодателни инициативи в областта на социалната икономика“. По повод разработения ЗПССИ са потърсени и са предоставени десетки становища на социални предприятия, работодателски и синдикални организации, неправителствени организации, като всички по принцип, но особено работодателските организации подкрепят разработването и приемането на проект на обективен инструмент за определяне на моделните дефицити и социалната полза от финансови инвестиции в социалната сфера.

В резултат проектът се основава на либерален подход и изгражда жизненоспособен модел, който отчита вече съществуващи практики и ги надгражда през призмата на националната специфика.

Като продължава своята постоянна политика на широк диалог по проблемите на социалната икономика, МТСП предвижда в рамките на общественото обсъждане на проект на Методиката да търси чрез директни консултации, кръгли маси, работни групи и др., мнението на неправителствените организации, представляващи интересите на следните уязвими групи:

а) хора с трайни увреждания;

б) продължително безработни лица, имащи право на месечна социална помощ съгласно Закона за социалното подпомагане и Правилника за прилагането му;

в) лица до 29 годишна възраст, които нямат предходен професионален опи

г) безработни лица над 55 г., които са регистрирани в Дирекция Бюро по труда;

д) лица, които отглеждат деца с трайни увреждания и получават помощи по чл. 8д от ЗСПД;

е) лица, изтърпели наказание лишаване от свобода за срок не по-кратък от 5 години, ако краят на наказанието е настъпил през последните 3 години от постъпването на работа;

ж) лица със зависимост към алкохол или наркотични вещества, което се удостоверява чрез извадка за участие в програма за лечение през последните 2 години от постъпване на работа;

з) бездомни лица по смисъла на този закон;

и) чужденци, получили закрила в Република България по реда на Закона за убежището и бежанците през последните 3 години от постъпването им на работа;

й) лица, получили статут на специална закрила по реда на Закона за борба с трафика на хора;

к) лица, жертви на домашно насилие по реда на Закона за домашното насилие

Консултациите бяха извършени в периода декември 2018 – март 2019 г. Консултациите бяха осъществени под формата на фокус групи в рамките на междуведомствената работна група, както и с представители на неправителствени организации, представящи интересите на посочените по-горе уязвими групи. Привлечени в консултативния процес бяха представители на заинтересованите страни, които имат вече доказан опит в изготвянето на подобни методики и имат опит в работата и с международни и чуждестранни организации или членуват в такива с експертиза по тематиката. Привлечени бяха всички заинтересовани страни, участвали в дискусиите и подготовката на ЗПССИ и правилника за прилагането му.

**Раздел XI**

**Препоръчителен вариант и обосновка към него въз основа на сравнението на вариантите**

С прилагането на вариант № 1 ще се отговори на необходимостта от детайлно правно регламентиране на социалната и солидарна икономика с оглед:

* създаване на условия за изграждане на цялостна система, която да представлява благоприятната екосистема за социалните предприятия, включваща политическа рамка, законодателна рамка, подкрепящи структури и дейности, регистрационен-сертифициращ режим, финансиращи организации;
* подобряване на правната регламентация.

Ще се определят правилата, по които ще се обозначават и сертифицират социалните предприятия, както и тяхното взаимодействие с останалите субекти и заинтересовани страни.

Приемането на Методика за оценка на социалната добавена стойност ще означава целенасочено, координирано и обосновано изпълнение на социалния ангажимент на държавата по отношение на групи в уязвимо положение чрез социалното предприемачество и въвеждането на конкретен инструмент за приобщаване към предприемачеството на социалното въздействие, различно от социалното подпомагане. По този начин самите лица от уязвимите групи ще могат в пълнота да се възползват от социалното предприемачество, за да участват равноправно и овластено в създаването на общо благо и общ социален и икономически просперитет на държавата, защото социалната икономика и социалното предприемачество поставят преди всичко хората и техните потребности в центъра на вниманието. Така ще се постигне и намаляване на неравенствата, подобряване качеството на живот и жизнения стандарт на уязвимите лица чрез достойни работни места и достоен труд и по-висока икономическа активност със социална насоченост. Ще се подобрят и регионалните диспропорции в областта на пазара на труда и социалните неравенства. Ще се допринесе за постигането на единния пазар в рамките на европейската общност и ще се повиши конкурентоспособността на предприятията от социалната и солидарна икономика.

**Раздел XII**

**Препоръчителен срок за извършване на последваща оценка на въздействието.**

Последяващата оценка на въздействието следва да бъде извършена от екипа на Министерството на труда и социалната политика.

С оглед на следните обстоятелства, че заложените в проекта на Методика цели са обосновани от необходимостта от целенасочена държавна политика за развитието на социалната и солидарна икономика, динамично развиващия се трудов пазар и използваните количествени индикатори подходящият срок за извършване на последваща оценка на въздействие е в рамките **на 3 години** след приемането й от Министъра на труда и социалната политика.

По отношение на проекта на Методика могат да се приложат следните критерии за последваща оценка на въздействието:

* Постигнат ли е търсеният ефект относно повишаване ролята на социалната и солидарна икономика за по-висока заетост и по-добро социално включване предимно на уязвими групи от обществото;
* Каква е възвръщаемостта чрез произведените положителни социални ефекти спрямо вложените в развитието на социалните предприятия ресурси;
* Брой успешно разгледани заявления за регистрация;
* Изградена система от индикатори за статистическо обезпечаване на провежданата политика по социална и солидарна икономика.

1. Мярка 154: Формиране на среда, която води до принос от близо 2% в БВП на предприятията от социалната икономика, Програма за управление на Правителството на Р България за периода 2017-2021 г. [↑](#footnote-ref-1)
2. Заповед № РД01-427 /09.06.2017 на министъра на труда и социалната политика [↑](#footnote-ref-2)